**Dame i gospodo, žitelji Bosne i Hercegovine, cijenjeni novinari,**

**Prije svega želim da se obratim vama zbog vašeg posla kojeg obavljate usprkos svim opasnostima aktualne situacije. Vi ste danas ovdje na svom radnom zadatku, jednom u nizu onih koje obavljate svakodnevno ne štedeći ni sebe niti svoje zdravlje. I vas trebaju vaše obitelji, ali vi ste, kao i uvijek, u službi svih nas.**

**Želim reći da se divim vašoj odlučnosti, hrabrosti i predanosti.**

**Povod ove tiskovne konferencije je proglašenje prirodne ili druge nesreće na teritoriji BiH.**

O radu Ministarstva civilnih poslova, povodom pandemije Corona virusa, svakodnevno ste informirani. Intencija našeg današnjeg susreta nije tek puko podnošenje izviješća o poduzetim aktivnostima. O tome smo vam pripremili opsežan materijal koji se nalazi pred vama.

Danas se obraćamo, putem vaših medija, žiteljima BiH sa željom da ih ohrabrimo i pomognemo da ove dane neizvjesnosti provedu spokojni barem u vezi sa jednom činjenicom: Ministarstvo civilnih poslova BiH misli na žitelje BiH, misli o njihovim životima i o svim nedoumicama koje ovih dana prolaze kroz njihovu glavu.

Složit ćemo se da u recentnoj povijesti BiH nije bilo teže situacije za sve nas podjednako.

Upravo ova nesreća koja je nepozvana ušla u našu državu i naše živote je postavila pred nas veliki zahtjev: biti zajedno, biti jedni uz druge i brinuti jedni o drugima.

Svakodnevno javnost obavještavamo o novim mjerama kojih se moraju pridržavati. Dajemo nove naredbe, instrukcije, naputke o ponašanju, no ponekad zaboravimo onu najvažniju: **budite vašim najmilijima najbolji prijatelj, budite uz njih i budite sa njima**. Budemo li se svi pridržavali ove naredbe pomoći ćemo svi jedni drugima.

Naša djeca, naša mladež ne idu u škole i na fakultete. Njihov raspust je podjednako nepozvan došao i danas pišu svoje domaće uratke u svojim domovima i spremaju svoje ispite za radnim stolom u svom domu daleko od fakultetskih laboratorija i knjižnica.

Nismo ih pitali koliko im se sviđa da ne vide svoje prijatelje i svakodnevno pričaju o bitnim i nebitnim temama. Zadali smo im zadaće uvjereni da će sve drugo sami smisliti.

Koristim ovu prigodu da ih ohrabrim da sve što znaju, sve što je lijepo i korisno podijele sa drugima putem online platformi, youtube kanala i društvenih mreža zbog kojih ih često kritiziramo. Neka danas društvene mreže postanu mjesto razmjene znanja i vještina umjesto uobičajenog polja teških riječi.

Koristim prigodu da zahvalim **Radio televiziji Bosne i Hercegovine** koja je pokrenula edukacijski program za mlade u nadi da će na tome ustrajati sve do kraja ovog izazova i da će pomoći mladima i djeci da svoje nastavne sadržaje savladaju na najbolji način. Ujedno ohrabrujem i sve druge medije da svoj dnevni program, što je moguće više, prilagode mladima.

Želim ohrabriti i **prosvjetne radnike** koji su dobili novu ulogu, ulogu virtualnih učitelja da svojim učenicima i studentima daju najviše što znaju, a znaju mnogo i to pokazuju svakodnevno.

**Liječnici su,** kako ih često zovemo, heroji u bijelome, ali oni to danas uistinu jesu. Bore se protiv nepoznatog sa poznatim ljudima oko sebe. Izlažu svoje živote zbog života drugih.

**Granična policija, sanitarni inspektori i oružane snage** predano rade svoj posao. Želim naglasiti da je u cilju sprečavanja pojave i širenja Korona virusa, **danas** upućen dopis Graničnoj policiji o obuci za djelatnike Granične policije. **Obuku bi realizirali naši liječnici** koji su prošli prethodnu obuku, a cjelokupnu potporu je na raspolaganje stavila Svjetska zdravstvena organizacija. No, pitam naglas: **Što nam to sve vrijedi ukoliko će nakon isteka privremenog financiranja 31.3.2020. ostati bez plaća!?**

**Umirovljenici** nisu i ne smiju biti zaboravljeni. Posebno apeliramo upravo na njih moleći ih da ni na koji način ne odole izazovu izlaska iz svojih domova. Do sada su stariji ograničavali izlaske svojoj djeci a, evo, danas mlađi ne dozvoljavaju svojim starijima da napuštaju dom sa istom brigom i istom odgovornošću prema njihovim životima.

Želim istaći da je veoma važna **uloga Vijeća ministara** kao i da je na našu veliku radost, konačno preuzelo svoju ulogu u punom kapacitetu donoseći četiri veoma važne odluke za cijelu BiH u zgradi institucija BiH gdje i jeste mjesto za svaki razgovor i svako donošenje odluka, pa tako i ovih posljednjih. **Međutim, još uvijek nije donesena ona najvažnija odluka, odluka o usvajanju proračuna za ovu godinu kojom bi se osigurale plaće na državnoj razini za sve naše granične policajce koji upravo sada daju sve od sebe za državu!**

Želim istaći da je Ministarstvo civilnih poslova na posljednjoj sjednici Vijeća ministara BiH tražilo još nešto veoma važno za naše žitelje. Naime, osobno sam predložila da se pored vozača i suvozača teretnih vozila koji se izuzimaju iz zabrane ulaska stranaca u BiH izuzmu i **vozači pogrebnih društava i sanitetskih vozila.** **Možete se zapitati zašto je ovaj zahtjev, koji je nažalost, odbijen upućen članovima Vijeća ministara.** Upravo radi brige o našim državljanima koji su se zatekli u inozemstvu u trenutku smrti ili bolesti, a koji trebaju biti prebačeni u BiH. Nerijetko te usluge obavljaju pogrebna društva ili sanitetska vozila iz BiH, ali upravo zbog izvanrednih uvjeta u kojim živimo treba imati u vidu da to neće u svakoj prigodi biti izvedivo.

Još je jedan aspekt o kojem intenzivno razmišljamo u ovom ministarstvu koje često zovemo „ skupom različitih ministarstava u jednome“. A to su **uvjeti života u našim ruralnim zajednicama**. Nemali broj domaćinstava u ruralnim zajednicama je okružen minskim poljima. Djeca ne idu u školu, njihovo kretanje se svodi upravo na kretanje oko tih polja, a BiH nema još uvijek povjerenstvo za deminiranje, licence su istekle, ugovori više ne vrijede, svi poslovi su zaustavljeni a djeca i njihovi roditelji koji žive od svojih njiva svakodnevno osluškuju što se dešava oko njih. Želimo vjerovati da se neće desiti najgore i da ćemo učiniti svi zajedno sve što je u našoj moći da oslobodimo njihovo okružje od sigurne smrti. Ništa nije vrijedno niti jednog ljudskog života.

Dakako da su u ovom trenutku najvažnije nabavke testova za virus kao i zaštitna oprema za zdravstvene i druge djelatnike koji su u doticaju sa ljudima, no Ministarstvo civilnih poslova mora misliti šire i brinuti i o drugim aspektima života naših žitelja dok intenzivno provode vrijeme oko svojih domova. Briga ovog **ministarstva je i sigurnost svih** u svim drugim aspektima života osim ovog najvažnijeg: zdravlja. A svi drugi aspekti se izravno odnose i na zdravlje i na zdravo okružje.

Evo upravo jutros smo  **održali telefonsku ministarsku konferenciju,** treću po redu. Konferencija je održana u proširenom sastavu kako bismo razmijenili najvažnije informacije o zdravstvenom stanju naših žitelja i kako bismo podijelili pozitivna i negativna iskustva koja se ispriječe ispred nas. Danas su sa nama na telefonskoj konferenciji bili i ministri zdravstva Unsko sanskog kantona, kantona koji je već dugo izložen najvećim izazovima preživljavanja u BiH od početka migrantske krize do prvooboljelog od Corona virusa. Često su bili usamljeni sa svojim problemima. Konferenciji je nazočio i ministar zdravstva Herecegovačko neretvanske županije u kojoj se dogodio nemili slučaj registriranja prvog oboljelog podjednako koliko i nemarnost onihkoji nisu slijedili naputke o ponašanju. Akcent cjelokupnog tijeka razgovora je stavljen upravo na ove dvije županije zbog specifične situacije u kojoj se nalaze.

Konačno, želim još jednom apelirati na sve žitelje da se pridržavaju svih objavljenih mjera **radi sebe i zdravlja svojih bližnjih**.

Da ne zanemaruju instrukcije jer one nisu objavljenje kao mjere kojim se trebaju dodatno prepadati nego kao mjere koje će im pomoći da brže izađu, da svi zajedno brže izađemo iz stanja koje nismo željeli, koje ne želimo i koje ne želimo, a to je povećanje broja oboljelih.

Upravo imajući u vidu strah i bojazni, nesigurnost i uznemirenost žitelja BiH na web stranici Ministarstva smo otvorili mail adresu putem koje se mogu postavljati sva, za sve nas važna, pitanja kako bi uspokojili svoju anksioznost od neizvjesnosti kojoj su, ne svojom voljom, izloženi.

Mail adresa glasi: korona.pitanja@mcp.gov.ba.

Molim žitelje BiH da nam pišu, pitaju, javljaju se i podijele s nama sve svoje dileme jer rad našeg Ministarstva ima smisla samo ako je to rad za njih.

**Veliko hvala svima vama koji ste danas sa nama!**

**Još jednom iskrene čestitke za hrabrost i istrajnost.**

**Sada vam stojim na raspolaganju za pitanja.**